*Tämä artikkeli kertoo toimittajasta ja kirjailijasta. Samannimisestä jääpalloilijasta on oma artikkelinsa.*
**Pekka Hiltunen** (s. 1966 Oulu) on suomalainen toimittaja ja kirjailija. Hän työskentelee Mondon toimituspäällikkönä. Aiemmin hän on työskennellyt toimittajana Helsingin Sanomissa ja sen Kuukausiliitteessä, esimiehenä Me Naisissa ja Kodin Kuvalehdessä sekä Imagen toimituspäällikkönä. Hän sai aikakauslehtikilpailussa vuoden 2010 kirjoittavan toimittajan palkinnon lehtiartikkeleistaan, joita kuvailtiin syvällisiksi ja yhteiskunnallista keskustelua synnyttäviksi. 
Hiltunen on koulutukseltaan yhteiskuntatieteiden maisteri tiedotusopista Tampereen yliopistosta.

Kirjailijanuransa Hiltunen aloitti jännitysromaaneilla. Esikoisteos *Vilpittömästi sinun* (2011) on ensimmäinen kirja Hiltusen Studio-trillerisarjassa, joka kertoo Lontoossa elävien suomalaisnaisten salaperäisistä operaatioista rikosten ja yhteiskunnallisten ongelmien parissa. Kirja sai vuonna 2012 Vuoden johtolanka -palkinnon ja Kaarlen palkinnon sekä kirjakauppiaiden raadin myöntämän Laila Hirvisaaren rahaston apurahan. Palkintoperustelujen mukaan romaani on "taitavasti rytmitetty, intensiivinen ja jännittävä psykotrilleri" ja "aloittaa uuden kauden suomalaisessa rikos- ja dekkarikirjallisuudessa". Teos oli myös ehdolla pohjoismaisen Lasiavain-dekkaripalkinnon, kansainvälisen Impac Dublin -kirjallisuuspalkinnon sekä Helsingin Sanomien esikoiskirjapalkinnon saajaksi. Kirja on ilmestynyt käännöksenä Ranskassa, Puolassa, Tšekissä, Islannissa, Saksassa ja Britanniassa, ja sen käännösoikeudet on myyty myös Turkkiin. Kirjasta on myös tehty dramatisointi, tv-sarja *Cold Courage*.*lähde?* Sen ensimmäistä kautta kuvattiin Britannian ja Suomen lisäksi Irlannissa sekä Belgiassa. 

Hiltusen toinen teos *Sysipimeä* ilmestyi syksyllä 2012. Se on ilmestynyt käännöksenä Britanniassa, Saksassa, Tšekissä ja Ranskassa. Useita kiittäviä arvioita saanut teos valittiin myös Helsingin Sanomien Vuoden kirjat 2012 -listalle.

Elokuussa 2013 julkaistiin Hiltusen kolmas romaani *ISO*, joka on hänen ensimmäinen kirjansa muulla kuin jännityksen saralla. Kustantaja luonnehtii teosta "polttavan ajankohtaiseksi" proosaksi sekä romaaniksi lihavuudesta, häpeästä ja terveystiedosta. Tarinan lihava päähenkilö kamppailee kohtaamiaan ennakkoluuloja vastaan "arjen rohkeudella, joskus huumorillakin".

Hiltusen neljäs teos, Studio-trillerisarjan kolmas kirja *Varo minua*, ilmestyi elokuussa 2015.

Viides romaani *Onni* ilmestyi loppukesällä 2016. Se on aikalaisromaani median ja toimittajantyön muutoksista sekä homojen oikeuksien edistymisestä Suomessa.

Studio-trillerien neljäs kirja *Syvyys* ilmestyi syksyllä 2019. Se on Hiltusen kuudes romaani.

Teokset
-------

* *Vilpittömästi sinun*. Helsinki: Gummerus, 2011. ISBN 978-951-20-8510-1.
* *Sysipimeä*. Helsinki: WSOY, 2012. ISBN 978-951-0-39383-3.
* *ISO*. Helsinki: WSOY, 2013. ISBN 978-951-0-39964-4.
* *Varo minua*. Helsinki: WSOY, 2015. ISBN 978-951-0-41304-3.
* *Onni*. Helsinki: WSOY, 2016. ISBN 978-951-0-41996-0.
* *Syvyys*. Helsinki: WSOY, 2019. ISBN 978-951-0-44225-8.

Lähteet
-------

1. 1 2  Pekka Hiltunen *Kirjailijahakemisto Pakkala*. Oulun kaupunginkirjasto-maakuntakirjasto. Viitattu 7.10.2013.
2. 1 2 3  Gummerus, viitattu 10.2.2012
3. ↑  Pekka Hiltunen vuoden aikakauslehtitoimittaja Image. Viitattu 7.10.2013.
4. ↑  Pyyteettömästi Hyvän ja Oikean palveluksessa, viitattu 31.7.2012
5. ↑  Kesädekkaristi Pekka Hiltunen pureutuu päivänpolttaviin ongelmiin, viitattu 31.7.2012
6. 1 2  Vuoden johtolanka-palkinto kirjailija Pekka Hiltuselle *hs.fi*.  9.2.2012.
7. ↑  Gummerus palkitsee kirjailija Pekka Hiltusen ja Joonas Konstigin sekä suomentaja Raimo Salmisen  28.1.2012. Gummerus. Viitattu 7.10.2013.
8. 1 2  Laila Hirvisaaren rahaston apuraha kirjailija Pekka Hiltuselle  24.5.2012. Kirjakauppaliitto.
9. ↑  Pekka Hiltusen Vilpittömästi Sinun Suomen Lasiavain-ehdokas, viitattu 29.7.2013
10. ↑  Bonnier Rights Finland: Cold Courage, viitattu 23.5.2015
11. ↑  Kymmenen kirjaa kisaa Helsingin Sanomien palkinnosta, viitattu 29.7.2012
12. ↑  WSOY Foreign Rights: Cold Courage *foreignrights.wsoy.fi*. Viitattu 16.8.2012.
13. ↑  Bonnier Rights Finland: Black Noise, viitattu 17.5.2020
14. ↑  HS-kriitikot etsivät vuoden kirjasadosta suosikkinsa *hs.fi*.  16.12.2012. Viitattu 31.12.2012.
15. ↑  ISO - wsoy.fi, viitattu 29.7.2013
16. ↑  Lihavuus on kaunokirjallisuuden seuraava trendiaihe, viitattu 29.7.2013
17. ↑  Pekka Hiltunen: Varo minua *kirja.fi*. Viitattu 23.5.2015.
18. ↑  Pekka Hiltunen: Onni *kirja.fi*. Viitattu 7.8.2016.

Aiheesta muualla
----------------

* Pekka Hiltunen haastattelussa Prosak-proosaklubilla, Kirjastokaista-video
* Pekka Hiltunen lukee Prosak-proosaklubilla teostaan Vilpittömästi sinun, Kirjastokaista-video

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Suomi (KANTO)
* Yhdysvallat
* Tšekki
* Puola

 |
|  |
| Muut | 
* IdRef

 |

 |